**2.02.2017.**

 **«МИРАС» ҚОҒАМДЫҚ КЕҢЕСІ**

 Өңірге арнайы іс-сапармен келген Қазақстан Республикасы Парламенті Мәжілісінің депутаттары Бақытгүл Хаменова, Марат Бопазов, Нұрлан Дулатбеков, Геннадий Шиповских және Жамбыл Ахметбеков «Нұр Отан» партиясы Атырау облыстық филиалы жанындағы «Мирас» қоғамдық кеңесі отырысына қатысты.

 Басқосуда Елбасының билік тармақтары арасындағы өкілеттіктерді қайта бөлу мәселелері жөніндегі Үндеуі, «Қазақстанның үшінші жаңғыруы: жаһандық бәсекеге қабілеттілік» атты Жолдауы талқыланды.

 «Қазіргі жаһандану заманында уақыт көшіне ілесудің маңызы зор. Әлемде болып жатқан діни, қаржылық дағдарыстар біздің экономикамызға да әсерін тигізеді. Осындай сындарлы кезеңде Елбасының жасаған Үндеуі мен халыққа арнаған дәстүрлі Жолдауы жақсылықтың жаршысындай, кемел келешектің хабаршысындай қабылдауымыз қажет. Мемлекет басшысы айқындап берген міндеттерді бірлесе атқарып, осы бағытта аянбай еңбек етуіміз керек — деді Мәжіліс депутаты Бақытгүл Хаменова.

 Қоғамдық кеңес отырысында Елбасы Жолдауында айтылған діни экстремизмді насихаттаудың алдын - алу, әсіресе интернет пен әлеуметтік желіде оның жолын кесу жұмысын жүргізу мәселесі көтерілді.

 Кеңес мүшесі, филология ғылымдарының докторы Қадыр Жүсіп соңғы уақытта үй аралап күмәнді әдебиеттер таратушылар көбейгенін, мектеп оқушыларының сабақ мезгілінде мешіт маңын торуылдап жүретіндіктерін сынға алды. Халық қалаулыларынан осы жағдайға Заңмен тосқауыл болатын шешімдерді қабылдауды, жылдан-жылға нашарлап бара жатқан өңірдің экологиялық ахуалын жақсарту шараларын қолға алуды сұрады.

 Басқосуда билік тармақтары арасындағы өкілеттіліктердің бөлінуі, конституциялық реформалардың жобасы мен «Нұрлы жер» тұрғын үй құрылысы бағдарламасының артықшылықтары туралы да айтылды.

 ҚР Парламенті Мәжілісінің депутаты Марат Бопазов «Нұрлы жер» бағдарламасында баспанамен қамтудың жолдары көрсетілген. Мәселен тұрғын үйді сатып алу және жалға алу тәсілдері айқындалған. Әсіресе мүмкіндігі шектеулі жандар мен ата-анасының қамқорлығынсыз қалған балаларға басымдық беріледі. Сондай-ақ «Тұрғын үй құрылыс жинақ» банкінің салымшыларына да үй бөлінеді.» - деді.

 Кеңесте Мәжіліс депутаттары кеңес мүшелеріне қазір Парламент қабырғасында қаралып жатқан бірқатар заңнамаларға қатысты ұсыныс-пікірлерін жолдауды ұсынды.

**3.02.2017.**

**Парламент депутаттары тұрғындармен кездесті**

**Атырау қаласының Геолог, Қайыршақты селолық округтерінде Қазақстан Республикасы Парламенті Мәжілісінің депутаттары Елбасының «Қазақстанның үшінші жаңғыруы: жаһандық бәсекеге қабілеттілік» атты халыққа Жолдауын насихаттау және түсіндіру мақсатында тұрғындармен кездесті.**

**Атап айтсақ, Геолог селолық округінде Қ.Сәтпаев орта мектебінде өткен кездесуге Қазақстан Республикасының Парламенті Мәжілісінің депутаттары Б.Хаменова мен Н.Дулатбеков қатысып, Елбасының «Қазақстанның үшінші жаңғыруы: жаһандық бәсекеге қабілеттілік» атты халыққа Жолдауын түсіндірді. Жиынға қатысушы тұрғындар өздерін толғандырған әлеуметтік мәселелерге байланысты сауалдарын жолдап, ұсыныс-пікірлерін білдірді.**

**Қайыршақты селолық округінде Қ.Смағұлов орта мектебінде өткен кездесуге Қазақстан Республикасының Парламенті Мәжілісінің депутаттары М.Бопазов пен Г.Шиповских қатысты. Кездесуге қатысқан тұрғындар жол, көлік мәселелерін көтеріп, балабақша, мектеп салу туралы ұсыныстарын білдірді.**